User:SYED MUTI UR REHMAN SHIGRI


 * جامعہ بلتستان الاسلامیہ*

مختصر تعارف

موجودہ دور مسلمانوں کیلئے ایک پر فتن دور ہے جس میں اہل اسلام دشمن کی چیرہ دستیوں کا نشانہ بنے ہوئے ہیں۔اس کے ساتھ ساتھ وہ دین کی اصل تعلیمات سے بھی دور ہوتے جارہے ہیں۔ مسلمان معاشروں میں آج بھی شرک وبدعات اور غیر اسلامی رسوم و رواج کا غلبہ ہے جب کہ ان کے مقابلے کیلئے ایسے باعمل علماء کرام کی تعداد انتہائی قلیل ہے جو جناب رسول اکرم ﷺکی سیرت مبارکہ کی روشنی میں لوگوں کی کردار سازی کا فریضہ انجام دے سکے, چنانچہ ان حالات کے پیش نظر موسسین جامعہ بلتستان الاسلامیہ نے اصلاح امت کے عظیم مقصد کو سامنے رکھ کر ایک عظیم علمی مرکز جامعہ بلتستان اسلامیہ کے نام سے بلتستان کے علاقے شگر میں قائم کیا تاکہ نئی نسل کو جدید انداز میں اسلامی علوم اور عربی زبان وادب کی تعلیم دی جائے اور یہ ادارہ اسلامی دعوت کا مرکز بن جا ئے جس کے اثرات سیاسی اور جغرافیائی حدود وقیود سے ماوراء ہوں ۔

درج ذیل میں جامعہ بلتستان الاسلامیہ کا تعارف اور چند اہم خصوصیات پیش خدمت ہے.

1- جامعہ بلتستان الاسلامیہ ایک معروف دینی ،علمی،دعوتی اورفلاحی ادارہ ہے ، جوکہ عرصہ 35 سا ل سے ہر قسم کے تعصب اور فرقہ واریت سے بالاتر ہو کر علم نبوت کی روشنی کوعام کرنے کیلئے مصروف عمل ہے۔

2- جامعہ بلتستان الاسلامیہ میں قرآن وسنت کی تعلیم کا بالغ نظری سے مؤثر اہتمام کیا گیا ہے ۔

3- جامعہ بلتستان الاسلامیہ کی بنیاد یکم مئ 1983ء کو جامعہ الامام محمد بن سعود کے اساتذہ جناب فضیلہ الشیخ عبدالعزیز بن محمد المرزوق حفظہ اللہ اور جناب فضیلہ الشیخ ناصر بن عبدالرحمن السعید حفظہ اللہ نے اپنے دست مبارک سے رکھا.

4- جامعہ بلتستان الاسلامیہ میں بشمول ذیلی ادارے اب تک مختلف شعبہ جات میں زیر تعلیم طلباء وطالبات کی تعداد (2000) تک پہنچ چکی ہے جو مختلف شعبہ جات میں تعلیم حاصل کر رہے ہیں.

5- جا معہ بلتستان اسلامیہ میں تعلیم وتدریس اردو زبان میں ہوتی ہے۔

6- جامعہ بلتستان الاسلامیہ کے تعلیمی کورسز جدید تقاضوں کو مد نظر رکھتے ہوئے مرتب کیے گئے ہیں, چنانچہ نرسری سے پنجم کلاس تک آفاق کا نصاب انگلش میڈیم مع قاعدہ وناظرہ قران مجید, عملی وضو ونماز. کلاس ششم سے میٹرک تک ترجمہ قرآن کریم ,حدیث کی کتابیں, وفاق المدارس سلفیہ کے تحت مرحلہ عامہ کے نصاب کے ساتھ پنجاب بورڈ کامقررہ نصاب اردو میڈیم میں پڑھایا جاتا ہے ۔ میٹرک کے بعد وفاق المدارس سلفیہ کے تحت مرحلہ خاصہ اور عالیہ کا نصاب مقرر ہے.

7- اس دانش گاہ میں جامعہ اسلامیہ مدینہ منورہ ، جامعہ الامام محمد بن سعود الاسلامیہ ریاض، جامعہ ملک سعود ریاض اور دیگر ملکی جامعات کے ڈگری ہولڈرز اور باصلاحیت ، محنتی اور مخلص اساتذہ کرام تعلیم وتربیت کے فرائض خوش اسلوبی سے سرانجا م دے رہے ہیں۔

8- جامعہ بلتستان الاسلامیہ طلبہ کی تعلیم وتربیت کے لحاظ سے ایک منفرد ادارہ ہے۔ جامعہ ان کی فکری تربیت اور ذہن سازی گروہی تعصبات اور فرقہ واریت سے بالا تر رہ کر اتحاد امت کے زاویہ نگاہ سے کررہی ہے۔

9- اس جامعہ کے فیض یافتگان اندرون ملک دعوت اسلام، کتاب وسنت کی تعلیم اور اسلامی مراکز کے قیام وانتظام کا فریضہ سرانجام دے رہے ہیں ۔

10- جامعہ سے فارغ التحصیل طلبہ پاکستان میں علمی چشموں کی صورت اختیار کرچکے ہیں جن سے سینکڑوں علم دین کے طالب فیض یاب ہورہے ہیں۔ جو مختلف طریقے مثلاً: خطابت ،امامت درس وتدریس حکومتی تعلیمی ومذہبی ذمہ داریوں کے ذریعے اسی مشن کی تکمیل کے لیے جو محمد عربی ﷺ آج سے چودہ سو سال پہلے لایا تها مصروف عمل ہیں.

11- جامعہ کی عمارت نہایت خوبصورت ، خوشگوار ، صحت افزا اور پر سکون ماحول میں واقع ہے ۔ اللہ تعالی کے فضل وکرم سے جامعہ بلتستان الاسلامیہ تعلیمی ،تربیتی اور فلاحی خدمات کے میدان میں اپنے حوصلہ افزا اور نتیجہ خیز سفر کے 35 سال مکمل کر کے عالم اسلام کیلئے ایک گرانہا اثاثے کا ثبوت بن چکی ہے۔

جامعہ بلتستان الاسلامیہ ماضی قریب کا ایک ننھا سا پودا اب الحمد للہ ایک ایسا تناور درخت بن چکا ہے جو اپنی ٹھنڈی چھاؤں اور علم وآگہی کے لطیف جھونکوں سے تشنگان علم وادب کو معطر کر رہا ہے ۔ اس شجرہ طیبہ کے ثمراتِ علم وادب سے طلبہ کرام اور عوام الناس دونوں مستفید ہو رہے ہیں.

12- جامعہ کو تعلیمی وتربیتی راہ پر گامزن رکھنے اور طلبہ کو ایک آسودہ ماحول میں اپنی علمی کاوشوں کو جاری رکھنے کیلئے انتظامیہ کی قدر الامکان خدمات میسر ہیں۔

13- چونکہ صنف نازک انسانی معاشرہ کا نصف سے بھی زائد حصہ ہیں تو جامعہ نے طلبہ کی اخلاقی اور علمی تربیت کے ساتھ ساتھ طالبات کی تعلیم وتربیت پر بھی خصوصی توجہ دی ہے اور طالبات کیلئے شریعت کے علم کے حصول کو آسان بنانے کیلئے 27 علیحدہ برانچیں قائم کی ہیں۔

14- اس کی ڈگری سعودی جامعات میں معترف ہےجس کی بناء پر جامعہ اسلامیہ مدینہ منورہ ، جامعہ ام القری مکہ المکرمہ اور جامعۃ الامام محمد بن سعود الاسلامیہ ریاض میں اعلی تعلیم کیلئے داخلے یقینی ہوتے ہیں۔

15- تعلیم وتربیت میں اعلی معیار برقرار رکھنے اور علمی مہارتوں اور تجربات کے تبادلوں کی غرض سے جامعہ بلتستان الاسلامیہ نے ”وفاق المدارس السلفیہ پاكستان“کی رکنیت حاصل کر لی ہے ۔اس عظیم مقصد کی تکمیل کیلئے وفاق المدارس السلفيہ باكستان کے زیر انتظام منعقدہ کانفرنسوں اور سیمنارز میں یہاں کے وفود شرکت کرتے ہیں ۔

16- جامعہ کی جانب سے تبلیغ دین اور عوام میں صحیح اسلامی فکر عام کرنے کیلئے مختلف اجتماعات، دروس قرآن وحدیث اور بڑے بڑے علماء کرام کے خطاب جیسے مختلف ومتنوع پروگراموں کا اہتمام کیا جاتا ہے۔

17- جامعہ بلتستان الاسلامیہ ایک عظیم الشان تحریک کا نام ہے جوکہ بلتستان میں اسلامی ورثہ اور روایات کے تحفظ کا مشن رکھتی ہے اور اسی مشن کے تحت اپنی متنوع سرگرمیوں کو فروغ دینے کے لیے برسہا برس سے مصروف عمل ہے۔

18- الحمد للہ جامعہ بلتستان الاسلامیہ نے مختصر سی مدت میں اللہ کی توفیق ، اس کے فضل و کرم اور اپنے محسنین کرام حفظہم اللہ تعالی کے حسن تعاون سے مختلف تعلیمی ، دعوتی اور رفاہی شعبہ جات قائم کرکے اپنے بہت سارے مقاصد میں کامیابی حاصل کی ہے جن میں سے بعض اہم شعبے درج ذیل ہیں. 1.شعبہ حفظ القرآن 2.شعبہ ناظرہ قرآن 3.شعبہ علوم اسلامیہ 4.شعبہ ترجمہ وتفسیر 5.شعبہ عصری تعلیم 8.شعبہ دارالافتاء والقضاء 7.شعبہ فلاحی خدمات 8.شعبہ دعوت وتبلیغ 9.شعبہ تعمیر مساجد 10.شعبہ تعمیر مدارس


 * جامعہ بلتستان الاسلامیہ کا محل وقوع*

جامعہ بلتستان الاسلامیہ بلتستان کے وادئ شگر کے ایک پہاڑی علاقے وزیرپور میں واقع ہے جو پاکستان کے انتہائ شمال میں واقع سیاچن گلیشیئر اور سلسلہ قراقرم کے دامن میں اقع ہے جہاں دنیا کی دوسری بڑی چوٹی k-2  موجود ہے اس علاقہ کے جغرافیائی حدود پاکستان ، ہندوستان ، روس ، چین سے ملتے ہیں. یہ علاقہ ثقافتی اور صنعتی لحاظ سے بہت پسماندہ ہے, یہ برفانی اور نہایت ٹھنڈا علاقہ ہے اور اس کے زیادہ تر باشندے غریب اور نادار ہیں جو زندگی کی بنیادی سہولتوں سے بهی محروم ہیں ، ماضی میں غربت اور بنیادی سہولیات سے محرومی کی وجہ سے یہاں کے لوگ بنیادی تعلیم کے زیور سے محروم رہے جس کی وجہ سے یہاں کے زیادہ باشندے حقیقی تعلیم کی روشنی سے فیضیاب نہیں ہوسکے.

یکم مئی 1983ء

یوم تأسيس جامعة بلتستان الاسلامیہ

مدارس دینِ اسلام کے وہ قلعے ہیں جہاں سے  قال اللہ  وقال الرسول ﷺ کی پاکیزہ صدائیں دن رات گونجتی ہیں ۔ ہجرت کے بعد مدینہ منورہ میں جب اسلامی ریاست کا قیام عمل میں آیا تو وہاں سب سے پہلے  آپﷺ نے مسجد تعمیر کی جو مسجد نبوی کے نام سے موسوم ہے ، اس کے ایک جانب آپ نے  ایک چبوترا (صفہ) بھی تعمیر کرایا ۔ یہاں بیٹھ کر آپﷺ صحابہ کرام کو قرآن مجید اور دین کی تعلیم دیتے تھے ، یہ اسلام کاپہلا باقاعدہ اقامتی مدرسہ تھا جو تاریخ  میں اصحاب صفہ کے نام سے معروف  ہے ، یہاں سے مسجد اور مدرسہ کا ایسا تلازمہ اور سلسلہ قائم ہوا کہ پھر جہاں جہاں مسجدیں قائم ہوتی گئیں وہاں ساتھ ہی مدرسے بھی قائم ہوتے گئے ، اسلامی تاریخ ایسے مدارس ودینی مراکز سے بھری پڑی ہے کہ غلبۂ اسلام ، ترویج دین اور تعلیمات اسلامیہ کو عام کرنے میں جنکی خدمات نے نمایاں کردار ادا کیا. برصغیر پاک وہند میں بھی اسلام کی ترویج اور تبلیغ کے سلسلے میں بے شمار علماء نے مدارس قائم کیے اور درس وتدریس کی مسندیں بچھائیں انہی مدارس میں سے ایک مدرسہ *منبع العلوم الاسلامیہ شگر* بهی تها جسے شگر کے مقامی علماء کرام مولانا عبداللہ اکبر رحمہ اللہ ، مولانا محمد علی بن عبد السلام رحمہ اللہ اور مولانا محمد تقی الدین رحمہ اللہ تعالیٰ نے بنوایا تھا. مدرسہ *منبع العلوم الاسلامیہ* 1982ء تک قائم رہا اور طلبہ وطالبات کیلئے ابتدائی تعلیم وتربیت اور عوام الناس کو اسلامی تہذیب وتمدن سے آراستہ کرتا رہا لیکن 13 جنوری بروز جمعرات 1982ء کو سخت سردیوں کی اندھیری رات میں مدرسے کی عمارت کو آگ لگ گئی اور ایک درجن کے قریب کمروں پر مشتمل یہ عظیم عمارت, درسی واسلامی کتب اور دیگر اثاثہ جات سمیت جل کر راکھ ہو گئی. إنا لله وإنا إليه راجعون

مدرسہ کی بحالی اور تعمیر نو

سانحہ منبع العلوم جماعت اہلحدیث شگر کیلئے ایک غیر متوقع اور دردناک سانحہ تھا, جس نے پوری جماعت کو نہایت غمزدہ کردیا تھا کیونکہ جماعت کا یہی ٹوٹل سرمایہ تھا جو آنا فانا ویران اور ملبہ کے ڈھیڑ میں تبدیل ہوچکا تھا, اس موقع پر ہر آنکھ سے آنسؤوں کا سیلاب جاری تھا , اس وقت ایسا محسوس ہونے لگا کہ اب درس وتدریس کا سلسلہ رک چکا ہے , اب کوئی مدرسہ کے اہتمام نہیں ہوگا, اب کوئی پڑھنے والا یہاں دکھائی نہیں دے گا , لیکن جذبہ تعمیر سے سرشار جماعت کی ماؤں , بہنوں , نوجوانوں اور بزرگوں کو سلام ہو کہ ان کے ناقابل یقین ایثار وقربانیوں نے اس حقیقت کو سچ کر دکھایا کہ اگر ہو جذبہ تعمیر زندہ تو پھر کس چیز کی ہم میں کمی ہے چنانچہ آنا فانا دینی جذبوں اور جماعتی ہمدردیوں کا عمل شروع ہوگیا اور اساتذہ نے بچوں کو پھر جمع کرکے درس وتدریس کا کام شروع کردیا , بعض طلبہ مدرسے سے متصل گھروں میں پڑھتے اور جبکہ ناظرہ کے بچے مدرسے کے نچلی منزل میں موجود لائبریری ھال میں پڑھتے کیونکہ یہی وہ واحد جگہ تھی جو طوفانی آگ سے محفوظ رہی تھی.

اِدھر قوم کے جوانوں, بوڑھوں , ماؤں اور بہنوں نے جذبہ تعمیرِنو اور جذبہ خدمتِ دین کے تحت مدرسہ منبع العلوم الاسلامیہ میں پھر سے درس وتدریس کا آغاز کردیا , تو اُدھر ان کے اس دینی جذبے اور ولولے نے بیرونِ ملک زیر تعلیم شگر بلتستان کے طلباء کے عزم اور حوصلوں کو مزید مضبوط اور بلند کردیا اور انہوں نے مدرسہ کو از سرنو تعمیر کرنے کا پختہ عزم و ارادہ کر لیا , چنانچہ اس مقصد کیلئے درج ذیل حضرات پیش پیش تھے.

1- فضيلة الشيخ عبدالستار محمد حفظہ اسد اللہ

2- فضيلة الشيخ سید عبداللہ عبد الخالق حفظہ اللہ

3- فضيلة الشيخ عبدالسلام ابراہیم حفظہ اللہ

4- فضيلة الشيخ مہدی زمان حفظہ اللہ

5- فضيلة الشيخ عبدالصمد کلیم رحمہ اللہ

یہ معزز حضرات اُس وقت سعودی عرب کے امام محمد بن سعود یونیورسٹی میں زیر تعلیم تھے ، سب نے ایک وفد کی شکل میں امام محمد بن سعود یونیورسٹی رياض کے اس وقت کے مدیر جناب *فضیلۃ الشیخ علامہ عبدالله بن عبدالمحسن التركي* حفظه الله ورعاه سے ملاقات کی اور انہیں مدرسہ کے ساتھ پیش آنے والے سانحہ سے آگاہ کیا اور مزید تفصیلی صورتحال جاننے کیلئے انہیں شگر بلتستان آنے کی دعوت دی چنانچہ ان طلباء حضرات کی خصوصی دعوت پر *علامہ عبداللہ بن عبدالمحسن التركي* نے جامعۃ الإمام کے اساتذہ پر مشتمل ایک وفد شگر بلتستان روانہ کردیا ، یہ وفد ان دو فاضل شخصیات پر مشتمل تها :

1- فضيلة الشيخ عبدالعزيز بن محمد المرزوق.

2 - فضيلة الشيخ ناصر بن عبدالرحمن السعید.

وفد کے معزز اراکین نے شگر بلتستان کا تفصیلی دورہ کیا, مدرسے کے ساتھ پیش آنے والے ناگہانی صورتحال کا بغور جائزہ لیا, نازک حالات کا سنجیدگی سے مطالعہ کیا اور علاقے میں مدرسے کی تعمیر نو کی ضرورت کو شدت سے محسوس کرتے ہوئے ایک جدید عمارت *جامعہ بلتستان الاسلامیہ* کا سنگ بنیاد بتاریخ 17 رجب 1403 ہجری بمطابق یکم مئی 1983ء بروز اتوار کو اپنے دست مبارک سے رکھا , اور اس طرح اللہ کے فضل وکرم اور علماء واساتذہ کی انتھک محنت, بے پناہ جد وجہد کے بعد ایک عظیم الشان فلاحی , تعلیمی , اور دعوتی ادارہ وجود میں آگیا.

سن 1983 میں "جامعہ بلتستان الاسلامیہ" شگر بلتستان میں پہلا غیر سرکاری تعلیمی ادارہ تھا جہاں دینی ودنیاوی تعلیم کا ایک ساتھ انتظام تھا, طلباء کو ماہانہ بنیاد پر وظیفہ بھی دیا جاتا, طلباء عصری تعلیم کیلئے صبح کے ٹائم میں گورنمنٹ پرائمری اسکول جایا کرتے اور اسکول سے واپسی کے بعد دوپہر کے وقت دینی تعلیم حاصل کرتے , اس وقت پہلی جماعت سے پرائمری تک مفت تعلیم کا انتظام تھا , یہ ادارہ اُس وقت شگر بلتستان میں واحد ادارہ تھا جہاں مفت دینی ودنیاوی تعلیم کے ساتھ ساتھ مفت قیام وطعام کی بہترین سہولت حاصل تھی.

جامعہ بلتستان الاسلامیہ کا مدیر اول

فضیلۃ الاستاذ "سید عبد اللہ عبد الخالق" حفظہ اللہ کو یہ اعزاز حاصل ہے کہ آپ اس ادارے کے پہلے مدیر عام تھے, آپ کو انتظامی صلاحیتوں اور ادارے کی تعمیر وترقی میں بے پناہ جد وجہد, نمایاں خدمات سر انجام دینے کی بناء پر جامعہ بلتستان الاسلامیہ کا مدیر عام منتخب کیا گیا ,  آپ نے اس ادارے کی تاسیس میں قابل قدر خدمات انجام دی ہیں , آپ 1993تک جامعہ بلتستان الاسلامیہ کے مدیر اور سربراہ رہے , اپنے دور ادارت میں اپنی سیاسی بصیرت اور کمال فہم وفراست سے جامعہ کو ترقی کی کئی منزلوں سے روشناس کرایا اور اولین فرصت میں جامعہ کیلئے رہائشی اور تدریسی مقاصد کے تحت قیمتی اراضی حاصل کیں ، جدید عمارتوں کی بنیاد رکهی ، نظام تعلیم میں بہتری لاتے ہوئے وقت کے تقاضوں سے ہم آہنگ نصاب تعلیم متعارف کرایا  ، مستقبل کے چیلنجوں سے نمٹنے کیلئے سکردو شہر میں پلاٹ خریدا جس پر اسلامک اکیڈمی کے نام سے کئی منصوبے زیر تکمیل ہیں جن میں تجارتی سینٹر کی تعمیر گذشتہ سال سے جاری ہے,  چنانچہ 18 دکانوں کی مکمل تعمیر وتزئین کے ساتھ جامعہ بلتستان الاسلامیہ نے خود کفالت کی جانب اپنے سفر کا آغاز کردیا ہے, اس کے علاوہ عصری علوم کے شوقین طلبہ کیلئے جدید ہاسٹل تعمیر کا آغاز بھی ہوچکا ہے ,  مخیر حضرات کو اس پر توجہ دینے کی ضرورت ہے, اشیاء خورد ونوش میں خود کفالت کے غرض سے 600 کنال پر مشتمل  زمین جامعہ کیلئے حاصل کی گئی , جامعہ بلتستان الاسلامیہ کا عرب جامعات سے معادلہ ہوا ، جس سے طلبہ کو بیرون ممالک کے یونیورسٹیوں میں تعلیم حاصل کرنے کے سنہری مواقع میسر آئے ، بیشک یہ ایک بہت بڑا اعزاز تها جو جامعہ بلتستان کے حصے میں آیا، اور ایک تاریخی سنگ میل تھی جسے جامعہ نے عبور کر لیا. چنانچہ آپ نے انتہائی جد وجہد سے اندرون و بیرون ملک جامعہ بلتستان الاسلامیہ کو ایسے متعارف کرایا کہ مختصر عرصے میں جامعہ ایک مقبول ومشہور دینی درسگاہ کے طور پر دنیا کے نقشے پہ نمودار ہوا اور جامعہ کے طلبہ کیلئے بیرون ممالک کے جامعات میں داخلے کے دروازے کھل گئے, یہ سلسلہ الحمد للہ تا حال جاری ہے اور دعا ہے کہ آئندہ بھی جاری وساری رہے.

جہاں جامعہ کو ایک فعال ومتحرک مدیر کی خدمات حاصل تھیں وہیں بہت سے مخلص اساتذہ, انتظامی عملہ اور محسنین کی بھرپور حمایت اور تعاون حاصل تھا , ان میں چند نام قابلِ ذکر ہیں. 1- استاذ العلماء حضرت مولانا شیخ تقی الدین رحمہ اللہ

2- سابق شیخ الحدیث واستاذ الاساتذہ مولانا سید فضل الرحمن حفظہ اللہ

3- استاذ الاساتذہ و شیخ الحدیث مولانا عبد السلام سلطانی حفظہ اللہ

4- استاذ الاساتذہ مولانا سید عبد اللہ قاسمی حفظہ اللہ

5- محسن جماعت وجامعہ حاجی محمد تقی رحمہ اللہ

6- خادمِ علم وعلماء میاں چاچا محامد رحمہ اللہ

7- خادمِ طلباء واساتذہ حاجی محمد یوسف رحمہ اللہ

یہ وہ ہستیاں ہیں جو منبع العلوم الاسلامیہ سے لیکر جامعہ بلتستان الاسلامیہ کے تاسیس کے کئی سال بعد تک جامعہ بلتستان الاسلامیہ کیلئے اپنی خدمات سرانجام دیتے رہے, ان میں کئی ایک تو اللہ کو پیارے ہوچکے ہیں, اللہ انہیں جنت الفردوس نصیب فرمائے, جبکہ بعض اصحاب علم اب بھی اپنے علم وحکمت سے طلباء کو منور کر رہے ہیں, اللہ تعالی ان کی زندگیوں میں برکت عطاء فرمائے اور ان کی قربانیوں اور کاوشوں کو قبول ومنظور فرمائے.

اس کے علاوہ علاقہ کے بہت سے عمائدین, بزرگان اور سرکردگان نے اس ادارے کی تعمیر وترقی میں اپنا حصہ ڈالا ہے جن کی خدمات کا خصوصی تذکرہ اور تفصیل ہم پہلے آپ حضرات کو پیش کرچکے ہیں.

شیخ عبد الستار محمد حفظہ اللہ اس وقت جامعہ کی ادارت *جناب فضیلۃ الشیخ عبدالستار محمد* حفظہ اللہ کے پاس ہے، آپ نے اپنی مسلسل جدوجہد اور کاوشوں سے جامعہ کو ترقی کے کئی منزلوں سے آشنا کرایا ہے ، ان میں درج ذیل امور قابلِ ذکر اور سرفہرست ہیں.

جامعہ کا وفاق المدارس پاکستان سے الحاق ہوا جس سے طلبہ کیلئے وفاق کے امتحانات میں شرکت کیلئے آسانی پیدا ہوگئی ، شگر کے بیشتر علاقوں میں علم کی روشنی پھیلانے کیلئے جامعہ کے زیر انتظام برانچوں کا جال بچھایا گیا ، لوگوں کی سہولت کیلئے ہر محلہ میں مسجد ومدرسہ کی بنیاد رکهی گئی ، خدمت خلق کے مختلف شعبہ جات مثلاً کفالت ایتام ، افطار صائم، تقسیم قربانی ، فراہمی آب, اور ہنگامی مدد وتعاون وغیرہ کے شعبہ جات قائم کرکے علاقے کے غریب عوام اور نادار افراد کی مدد کر رہے ہیں ، جامعہ بلتستان الاسلامیہ وزارتِ تعلیم حکومت پاکستان سے رجسٹرڈ ہوا ، چنانچہ ایک منظور شدہ دینی وفلاحی ادارے کے طور پر جامعہ کی قانونی حیثیت تسلیم کر لی گئی اور جامعہ میں میٹرک تک عصری تعلیم کی قانونی منظوری دی گئی. الحمد للہ. الحمد للہ ترقی وکامرانی کا یہ مبارک سفر تا حال جاری ہے اور ان شاء اللہ جاری رہے گا ، اللہ کے فضل وکرم سے اور مخلص علماء کرام کی جدوجہد کی بدولت اس ادارے کے ذریعے سینکڑوں علم کے پیاسوں کی سیرابی ہوتی ہے ، سینکڑوں داعیانِ کتاب و سنت یہیں سے مستفید ہوئے ہیں ، پورے شگر میں ایک ایسا منفرد اداره بن گیا ہے جو معاشرے میں امن وامان کے قیام کو یقینی بنانے کیلئے کوشاں رہتا ہے اور یہاں کے مکینوں کو توحید وسنت کی طرف دعوت دیتا ہے اور جہالت کا قلع قمع کرتا ہے ، الله تعالی سے دعا ہے کہ اللہ تعالٰی اس چمن کے رنگ وبو میں مزید رونق عطا کرے اور جامعہ سے منسلک تمام داعیانِ حق کی زندگیوں میں اور انکے مال واولاد میں برکت عطاء فرمائے اور مزید علم کی روشنی سے جہالت کی اندهیروں کو مٹانے کی توفیق عطاء فرمائے, سب کو اسلام اور ملک پاکستان کے پاسبان ومحافظ بنائے, اور ان مدارس دینیہ کی امداد وحفاظت اور ان کے ساتھ تعاون کرنے کی توفیق عنایت فرمائے، آمین۔


 * آج 13 جنوری ہے*

سانحہ منبع العلوم کی یاد میں

یہ1982ء کی بات ہے, 13 جنوری کی رات تھی۔ فرش پہ برف کی سفید چادر تھی اور عرش پہ نیلگوں آسماں کھلا تھا, یخ بستہ ہوا چل رہی تھی اور ٹھٹھرتی اور سانسوں کو منجمد کرنے والی سردی اپنے عروج پہ تھی, وزیرپور گاؤں میں رات کی تاریکی پوری طرح سے پھیل چکی تھی, ماہ ربیع الاول کی 28 تاریخ تھی لہذا چاند کی روشنی بھی غائب تھی, مکانوں میں بتیاں بھی بجھ چکی تھیں اور مکین آرام کی نیند میں دنیا ومافیہا سے بے خبر ہوچکے تھے, ہر طرف سناٹا تھا, مدرسہ منبع العلوم کے طلباء اپنے استاد محترم شیخ فضل الرحمن حفظہ اللہ کی نگرانی میں رات کے مقررہ وقت تک مطالعہ کے بعد نیند کی آغوش میں چلے گئے تھے, تقریبا رات کے دو یا تین بجے کا وقت ہوگا کہ یکایک کمرے کا دروازہ زور سے پٹخنے لگا, ہر طرف شور وغل سنائی دینے لگا, کسی کو کچھ سمجھ نہیں آرہا تھا کہ کیا ہوگیا ہے, خوف اور بدحواسی کے عالم میں کمرے سے نکل کر دیکھا تو ایک بھیانک منظر سامنے تھا, کمروں سے آگ کے غضبناک شعلے نکل رہے تھے, آگ نے پوری طاقت کے ساتھ مدرسے کو اپنی گرفت میں لے رکھا تھا,  اِدھر بوا فضل الرحمن آوازیں دیتے ہوئے لڑکوں کو باہر نکال رہے تھے, آگ کی خوفناکی اور دہشت اس کے بھڑکتے شعلوں سے عیاں تھی, اس کی تپش بہت دور تک محسوس کیجا رہی تھی, طلبہ کے چہروں پہ خوف اور دہشت نمایاں تھی, جبکہ شیخ فضل الرحمن حفظہ اللہ طلبہ کو  بستروں سے اٹھاکر اٹھاکر باہر نکال ریے تھے, بعض طلبہ سیڑھی اتر کر نکلنے میں کامیاب ہوئے جبکہ بعض کو کھڑکیوں کے ذریعہ مدرسہ سے  متصل مکانوں کی چھت پر پھینک دیا گیا, کیونکہ اس وقت تلک سیڑھی بھی جل کر راکھ ہوچکی تھی, پڑوس میں رہنے والے لوگ بھی مدد کیلئے پہنچ چکے تھے, انہوں نے کمروں میں موجود بسترے, کتابیں فٹیاں, ٹیبل کرسیاں وغیرہ نکالنے میں مدد کی, آگ بجھانے کیلئے پانی بھی دستیاب نہ تھا, چنانچہ اوپر منزل کے تمام کمرے مکمل طور پر جل گئے, تاہم کوئی جانی نقصان نہیں ہوا, سارے طلبہ بخیریت وعافیت مدرسے سے نکلنے میں کامیاب ہوگئے, زیر نظر تصویر اسی صحن کی ہے جس  میں طلبہ مدرسہ سے نکلنے والے شعلوں کو بے بسی سے دیکھ رہے تھے , غم اور دکھ کے عالم نے پورے ماحول کو رنجیدہ وافسردہ کردیا تھا, ہر آنکھ اشکبار تھی, خواتین وحضرات سبھی غمزدہ تھے , منبر ومحراب بھی نوحہ کناں تھے , مسجد سکسیوں اور آہوں سے بھر گئی تھی, مدرسے میں اکثریت کم عمر بچوں کی تھی, ایسے بلک بلک رویے کہ ان کی ہچکیاں بندھ گئیں, میں بھی اس دن بہت رویا کیونکہ میرا غم بھی دوسروں سے جدا نہ تھا, یہ ناقابل فراموش رات نہ صرف وزیرپور گاؤں کے لیے بھاری تھی بلکہ پوری جماعت اہلحدیث شگر کیلئے دل دہلانے والی رات تھی۔ میں اس رات کا منظر ساری زندگی نہیں بھول سکتا , میں اللہ تعالی کا شکر ادا کرتا ہوں کہ اس نے مجھے عافیت کی زندگی عطاء کی, اور پھر حرمین شریفین کا دیدار نصیب کرایا, نبی صلی اللہ علیہ وسلم کے پیارے شہر مدنیہ منورہ کی زیارت کی توفیق دی , مدینہ یونیورسٹی سے فیضیابی کا اعزاز بخشا اور آج اس تحریر کو آپ لوگوں تک پہنچانے تک میں الحمد للہ زندہ وسلامت ہوں.

جماعت اہلحدیث شگر کیلئے یہ بات باعث تسلی اور قابل اطمئنان تھا کہ اللہ تعالی نے اس نقصان کا بہت جلد نعم البدل عطا فرمادیا, یہ اللہ تعالی کا فضل اور احسان عظیم تھا, یہ جماعت کے بزرگوں کی دعائیں تھیں, یہ ماؤں بہنوں کی اللہ سے التجائیں تھیں, یہ ان مشائخ اور اساتذہ کرام کی کاوشیں تھیں جو اُس وقت سعودی جامعات میں زیر تعلیم تھے انہوں نے بروقت اس سانحہ کو عرب محسنین ومخیر حضرات کے سامنے عمدہ طریقے سے پیش کیا,  جس کے نتیجے میں مختصر مدت کے اندر یکم مئی 1983 کو *جامعہ بلتستان الاسلامیہ* کے نام سے ایک تعلیمی, دعوتی اور رفاہی مرکز کی بنیاد رکھ دی گئی اور یوں ایک شاندار علمی مرکز کا قیام عمل میں آگیا, میں جماعت کے ان تمام مشائخ کو خراج تحسین پیش کرتا ہوں جو اس کار خیر میں پیش پیش تھے اللہ ان کی عمر میں برکت دے, اللہ انکی کاوشوں کو قبول فرمائے, اللہ ان کی ہر نیک تمنا پوری فرمائے, میں جماعت کے اُن بزرگوں کو بھی سلام پیش کرتا ہوں جو آج ہم میں موجود نہیں ہیں مگر انہوں نے حسب استطاعت اس ادارے کی تاسیس وقیام کیلئے جد وجہد کی, اسکی تعمیر وترقی میں کسی نہ کسی طریقے سے حصہ لیا, اللہ ان سب کی مغفرت فرمائے اور جنت میں اعلی مقام عطا فرمائے. دوستو! اور ساتھیو! *جامعہ بلتستان الاسلامیہ* علاقہ شگر کی پہچان ہے, یہ بزرگوں کی جدوجہد کی ایک داستاں ہے, یہ جماعت اہلحدیث کی شان اور آن ہے, یہ ہم سب کے ماتھے کا جھومر ہے, اس کی قدر کرو, اس کی تعمیر وترقی میں اپنا حصہ ڈالو, اس کی کامیابی کیلئے دعائیں کرو, یہ ہم سب کا بحیثیت مسلمان ایک اہم اخلاقی فریضہ ہے, جامعہ اور جماعت اہلحدیث کیلئے آپ کی معمولی سی نیکی, آپ کی اچھی سوچ, آپ کا مثبت قدم, حوصلہ افزائی دو میٹھے بول, دعا کے دو لفظ علاقہ شگر میں قرآن وسنت کی تعلیم وتبلیغ کا سبب بنے گا, دنیا میں آپ کی عمر اور رزق میں برکتوں کاذریعہ بن جائے گا, اور قیامت کے روز آپ کے نامہ اعمال میں نیکیوں کا خزانہ بن جائےگا. إن شاء اللہ تعالی. اللہ تعالی اس مادر علمی کو تا قیامت قائم ودائم رکھے.

تحریر: اکرم الہی مدینہ منورہ
 * نشر وترتیب

سید مطیع الرحمن